**1.ชื่อเรื่อง** รูปแบบการมีส่วนร่วมของผู้ปกครองและครูอนามัยในการป้องกันโรคฟันผุในนักเรียนชั้นประถมศึกษา

2. นางสาวอุธาทิพย์ นักธรรม, นายอ๊อด ศักดิ์ศิริ โรงพยาบาลส่งเสริมสุขภาพตำบล (รพ.สต.) บ้านข้าวหลาม อำเภอกมลาไสย จังหวัดกาฬสินธุ์

**3.เนื้อหา**

* 1. ที่มาและความสำคัญของปัญหา

โรคฟันผุเป็นปัญหาสุขภาที่มีผลกระทบต่อคุณภาพชีวิต ครอบครัวและเศรษฐกิจในเด็ก อาการปวดฟันเป็นอุปสรรคต่อการนอนหลับ การเจริญเติบโต พัฒนาการด้านอื่นๆ ตลอดจนการเรียนรู้ และสภาพจิตใจ ความไม่มั่นใจในตนเองเนื่องจากมีฟันผุหรือมีกลิ่นปาก

จากผลการสำรวจนักเรียนประถมศึกษา ในเขตรับผิดชอบ รพ.สต.บ้านข้าวหลามพบว่า ชั้นประถมศึกษาปีที่ 4 - 6 มีปัญหาสุขภาพช่องปาก มากกว่าทุกระดับชั้น คือ โรคฟันผุ ร้อยละ 47.4 มีค่าเฉลี่ยฟันผุ อุด ถอน เป็น 2.3 ซี่ต่อคน ซึ่งมีค่าสูงกว่าทั้งระดับประเทศและระดับภาค ซึ่งนักเรียนระดับดังกล่าว มีฟันแท้ 28 ซี่ เป็นช่วงที่มีการขึ้นของฟันแท้ครบทุกซี่ หากไม่มีการส่งเสริมและป้องกันในเรื่องทันตสุขภาพในทางที่ถูกต้องจะทำให้เกิดปัญหามากยิ่งขึ้นในอนาคต

จากการทบทวนเอกสารวิชาการและนำเสนอสถานการณ์สุขภาพช่องปากของนักเรียนที่เกิดขึ้นแก่ที่ประชุมกองทุนหลักประกันสุขภาพองค์การบริหารส่วนตำบลกมลาไสย ทำให้ต้องกลับมาทบทวนวิธีการทำงานเพื่อการปรับปรุงงานทันตสาธารณสุข ให้การป้องกันโรคฟันผุเป็นไปในแนวทางที่ดีขึ้น เนื่องจากโรคฟันผุสามารถป้องกันได้หากมีความรู้ ความเข้าใจ และมีส่วนร่วมในการการปฏิบัติที่ถูกต้องเหมาะสมของผู้ปกครองนักเรียน ครูอนามัย รวมถึงนักเรียนเอง ก่อนที่จะเกิดอาการรุนแรงจนถึงการสูญเสียฟันไปก่อนเวลาอันควร คณะกรรมการกองทุนหลักประกันสุขภาพองค์การบริหารส่วนตำบลกมลาไสย จึงมีความสนใจศึกษาการพัฒนารูปแบบการมีส่วนร่วมของผู้ปกครองและครูอนามัยในการป้องกันโรคฟันผุในนักเรียนชั้นประถมศึกษา เพื่อให้นักเรียนสามารถป้องกันโรคฟันผุได้อย่างมีประสิทธิภาพ

3.2 วัตถุประสงค์ของการวิจัย

1.เพื่อศึกษาสถานการณ์การสุขภาพช่องปากของนักเรียนชั้นประถมศึกษา

2.เพื่อพัฒนารูปแบบการมีส่วนร่วมของผู้ปกครองและครูอนามัยในการป้องกันโรคฟันผุในนักเรียนชั้นประถมศึกษา

3.3 ระเบียบวิธีวิจัย

การศึกษานี้เป็นการวิจัยเชิงปฏิบัติการแบบมีส่วนร่วม ของผู้ปกครองและครูอนามัยในการป้องกันโรคฟันผุในนักเรียนชั้นประถมศึกษา ผู้ร่วมศึกษาประกอบด้วย นักเรียนชั้นประถมศึกษา 38 คน ผู้ปกครองนักเรียน 30 คน ครูอนามัย 1 คน ทำในเขตรับผิดชอบของ รพ.สต.บ้านข้าวหลาม 1 โรงเรียน ระหว่างเดือนมีนาคม พ.ศ.2559 ถึงเดือนกุมภาพันธ์ พ.ศ.2560 รวม 12 เดือน การดำเนินงานมี 3 ระยะ คือ 1) ระยะประเมินสถานการณ์ โดยการประเมินสภาวะสุขภาพช่องปากของนักเรียนประถมศึกษา จากข้อมูลทุติยภูมิย้อนหลัง ตรวจสุขภาพช่องปากนักเรียนและการสัมภาษณ์รายบุคคล การสนทนากลุ่มของนักเรียน ผู้ปกครองนักเรียนและครูอนามัยเกี่ยวกับพฤติกรรมเสี่ยงต่อโรคฟันผุ 2) ระยะวางแผนและดำเนินการแก้ไขปัญหา จัดเสวนากลุ่มย่อย สะท้อนคิด วิเคราะห์สถานการณ์ เพื่อสร้างความตระหนักในการร่วมกันแก้ไขปัญหา จัดกิจกรรมให้ความรู้ด้านทันตสุขภาพแก่นักเรียน ผู้ปกครองและครูอนามัย 3) ระยะประเมินผล ติดตามสร้างแรงจูงใจในการเยี่ยมบ้าน 1 ครั้ง ประชุมระดมสมอง 1 ครั้ง โดยนำเสนอสถานการณ์ปัญหาสุขภาพช่องปากที่ได้ สะท้อนคิดผลการดำเนินการป้องกันโรคฟันผุของนักเรียน ผู้ปกครองและโรงเรียน (รอบที่ 1) วิเคราะห์ปัญหาสะท้อนคิดผลที่ได้และหาแนวทางแก้ไขร่วมกัน(รอบที่ 2) สรุปผลหลังสิ้นสุดโครงการ

3.4 ผลการศึกษาและสรุปผลการศึกษา

สถานการณ์การสุขภาพช่องปากของนักเรียนชั้นประถมศึกษา พบนักเรียนส่วนใหญ่มีปัญหาสุขภาพช่องปากอย่างน้อย 1 อย่าง ร้อยละ 75.2 โดยปัญหาที่พบมากที่สุดคือมีหินปูน ร้อยละ 46.2 รองลงมาคือฟันผุ ร้อยละ 43.9 เสียวฟัน ร้อยละ 22.0 และมีกลิ่นปาก ร้อยละ 10.3 ฟันแท้ผุ อุด ถอน เป็น 2.7 ซี่ต่อคน นักเรียนส่วนใหญ่บริโภคอาหารที่ไม่ดีต่อสุขภาพช่องปาก กินขนมกรอบเป็นประจํามากที่สุด ร้อยละ 37.5รองลงมา คือน้ำอัดลม/นมเปรี้ยว ร้อยละ 30.5 และขนมหวาน ร้อยละ 15.1 นักเรียนส่วนใหญ่แปรงฟันไม่ถึงวันละ 2 ครั้ง ร้อยละ 72.3 และไม่ทราบว่าการป้องกันโรคฟันผุทำอย่างไร โรงเรียนยังอนุญาตให้จำหน่ายอาหารที่เสี่ยงต่อฟันผุ สถานที่แปรงฟันและน้ำดื่ม ยังไม่พอเพียงต่อจำนวนนักเรียน

จากการปฏิบัติงานร่วมกันได้แนวทางการป้องกันโรคฟันผุ (รอบแรก) คือ 1) การจัดกิจกรรมการเรียนรู้เรื่องทันตสุขภาพ 2) การควบคุมการบริโภคอาหาร/ขนมที่เป็นอันตรายต่อสุขภาพ 3) จัดให้นักเรียนแปรงฟันหลังอาหารกลางวันด้วยยาสีฟันผสมฟลูออไรด์ทุกวัน 4) จัดสิ่งแวดล้อมที่เอื้อต่อทันตสุขภาพ 5) ผู้ปกครองดูแลเรื่องการป้องกันฟันผุที่บ้าน นอกจากนั้นพบว่า มีการเสนอให้นักเรียนลงนามทำพันธสัญญาในการป้องกันโรคฟันผุ มอบประกาศเกียรตินักเรียนฟันดี และโรงเรียนจัดกิจกรรมเป็นโรงเรียนฟันดี และของบประมาณสนับสนุนจากองค์การบริหารส่วนตำบลและชุมชนเพื่อมาดำเนินกิจกรรมป้องกันโรคฟันผุสำหรับนักเรียน หลังดำเนินโครงการโรงเรียนมีการจัดสถานที่แปรงฟันสำหรับนักเรียนเพิ่ม 4 ที่ จัดให้นักเรียนแปรงฟันหลังอาหารกลางวันด้วยยาสีฟันผสมฟลูออไรด์ทุกวัน มีการควบคุมไม่ให้จำหน่ายอาหาร/ขนมที่เสี่ยงต่อโรคฟันผุในโรงเรียน และได้รับการสนับสนุนงบประมาณในการดำเนินกิจกรรมป้องกันโรคฟันผุในนักเรียน จากกองทุนหลักประกันสุขภาพองค์การบริหารส่วนตำบลกมลาไสย จำนวน 5,000 บาท นักเรียนมีการแปรงฟันวันละอย่างน้อย 2 ครั้ง ร้อยละ 100 และรู้จักการป้องกันโรคฟันผุสามารถเล่าวิธีปฏิบัติได้อย่างถูกต้องทุกคน

รูปแบบการป้องกันโรคฟันผุในนักเรียนชั้นประถมศึกษาเพื่อนำไปสู่การมีสุขภาพช่องปากที่ดีควรประกอบด้วย การมีส่วนรับผิดชอบแก้ไขปัญหาอย่างจริงจังของทุกคน มีเป้าหมายที่ชัดเจน การจัดให้มีการพัฒนาศักยภาพด้านทันตสุขภาพของนักเรียนผู้ปกครองและครูอนามัย กระตุ้นให้กำลังใจแก่ผู้ปฏิบัติงาน ทันตบุคลากรเปลี่ยนจากการสั่งการหรือการให้มาเป็นการกระตุ้นให้กำลังใจ จุดประกายเกื้อกูลให้เกิดกิจกรรม การตรวจเยี่ยมแบบกัลยาณมิตรอย่างสม่ำเสมอ การประสานงานที่ดี การร่วมกันสร้างสิ่งแวดล้อมที่เอื้อต่อทันตสุขภาพ และการได้รับงบประมาณสนับสนุนจากองค์กรปกครองท้องถิ่นและชุมชน

ข้อเสนอแนะ

ผู้ที่จะนำรูปแบบการมีส่วนร่วมของผู้ปกครองและครูอนามัยในการป้องกันโรคฟันผุไปใช้ต้องมีความรู้และทักษะด้านทันตสุขภาพเป็นอย่างดี และมีการใช้สื่อที่เหมาะสม จึงจะเกิดประสิทธิภาพในการถ่ายทอดความรู้ รูปแบบนี้อาจนำไปประยุกต์ใช้กับกลุ่มเป้าหมายในชุมชนอื่นๆ ได้ ซึ่งจะช่วยพัฒนาให้เกิดพฤติกรรมสุขภาพที่เหมาะสมต่อไป